Mange læger har kritiseret sundhedsplatformen for at tage tid fra patienterne. Men håndkirurg Per Rasmussen mener, at det nye it-system er effektivt.

Per Rasmussen arbejder til dagligt som håndkirurg på Nordsjællands Hospital i Hillerød. Og modsat mange af sine kollegaer er han tilfreds med det ellers udskældte it-system, Sundhedsplatformen.

- Jeg synes, jeg kan få øje på rigtig mange gode ting i det her system, men jeg føler, jeg er den eneste i Danmark, der er glad for sundhedsplatformen, siger Per Rasmussen.

For mig at se er det svært at komme rigtig i gang, så længe der stadig er nogen, der tror, det hele kan forsvinde Per Rasmussen, håndkirurg

Slipper for papir

Med sundhedsplatformen er patientjournalen blevet fuldt digitaliseret, og det betyder, at Per Rasmusen er sluppet af med de papirsystemer, han mener var håbløst forældede.

- Når jeg eksempelvis skulle visitere patienter, så blev henvisningerne lagt i en papirbakke af en sekretær. Om morgenen gik jeg så hen til bakken og tog en bunke papirer, og så gik jeg igang med at visitere. Men ofte nåede jeg ikke at blive færdig, og så var der ingen andre, der kunne tage over, for jeg havde jo papirbunken med visitationer fysisk hos mig. Nu ligger det elektronisk, og det betyder, at vi kan visitere når som helst hvor som helst. Det er jo meget mere rationelt, siger Per Rasmussen.

En anden fordel er ifølge Per Rasmussen den elektroniske billeddeling, som sundhedsplatformen har medført. Tidligere måtte læger fra andre hospitaler sende ham ofte grynede billeder via deres mobiltelefon, hvis han skulle vurdere en patient.

- Nu kan jeg sidde hjemme ved computeren, og så kan jeg med det samme se de billeder og røntgen, de har taget af patienten, når de ringer. Jeg kan derfor meget hurtigere og nemmere visitere. Jeg kan også se alle data på patienten og dermed danne mig et bedre overblik. Det var der intet it-opbakning til tidligere, så det er et stort fremskridt, siger Per Rasmussen, der har arbejdet som håndkirurg i 10 år.

Skærmtiden bruges med patienten

Flere læger har igennem længere tid udtrykt frustration over problemer med det nye it-system, herunder fejl med Det Fælles Medicinkort, lavere produktivitet og mere skærmtid.

En kritik, der også bakkes op i en ny rundspørge, vi har lavet her på TV 2 blandt medlemmer af Overlægeforeningen og Yngre Læger i hovedstaden. Her svarer 78 procent af lægerne, at sundhedsplatformen har givet dem mindre tid til patienterne.

Men det oplever Per Rasmussen ikke på samme måde. Han erkender, at hans patientgruppe er i en lettere kategori, og at hans patientjournaler derfor ikke er ligeså komplicerede og medicintunge som eksempelvis en psykiaters.

Men når han skal skrive sine journaler, så gør han det nu sammen med patienten modsat tidligere, hvor han dikterede til en sekretær efter at have set en patient.

- Når de er hos mig, så har jeg computeren åben. Vi ser på computeren sammen, gennemgår prøvesvar, scanninger, røntgen – og så skriver jeg patienthistorien ned, mens patienten kigger med. Det tror jeg faktisk kan være en fordel, og jeg føler faktisk, jeg bliver mere tro mod patienten, fordi de kigger med og er med inde over formuleringerne, siger Per Rasmussen.

Negativ stemning gør det sværere at komme i gang

Med implementeringen af Sundhedsplatformen er lægerne blevet pålagt selv at skrive deres journaler, et arbejde, som lægesekretærerne varetog tidligere. Og ifølge Per Rasmussen er det især den nye arbejdsfordeling, der har skabt frustrationer:

- Men det med at have en sekretær, det betyder, at man ind imellem gør tingene to gange. Det her er jo en ny måde at arbejde på. Man skal selv gøre arbejdet. Det kræver en kulturændring.

Men kan du slet ikke genkende den kritik, dine kollegaer er kommet med?

- Jo, men vores arbejde er meget forskelligt, selvom vi er læger alle sammen. Derfor er oplevelserne jo også forskellige alt efter hvilken patientgruppe, man arbejder med, siger Per Rasmussen.

Han håber, at stemningen omkring sundhedsplatformen snart bliver mere positiv.

- Det har været svært at prøve at fokusere på det positive, når der er nogen, der decideret tror, at sundhedsplatformen kan forsvinde igen. For mig at se er det svært at komme rigtig i gang, så længe der stadig er nogle, der tror, det hele kan forsvinde, siger Per Rasmussen, håndkirurg på Nordsjællands Hospital i Hillerød.